Rooi Jan Alleman - Maroela Media
Francois Loots se nuutste roman, Rooi Jan Alleman, is 'n kreatiewe, fiktiewe weergawe van Afrikaner-kommunis en struggle-held Bram Fischer se lewe. Van kleins af word Bram oorval deur beelde en drome en sien hy spoke van Paul Kruger, Jopie Fourie asook die van Hendrik Biebouw, die eerste Afrikaner. Die leser word gedompel in Fischer se leef- en gedagtewêreld, in die spanninge en avonture van die jong radikaal. Saam met Fischer, gaan 'n mens ondergronds. Na sy inhegtenisname, word Fischer geteister deur die demone van absolute eensaamheid. Maar wat deur alles bly staan, is sy ontwrikbare liefde teenoor sy vrou Molly.
Die boek is allermins geskiedskrywing in die vorm van 'n roman, en bied 'n impressionistiese, droomagtige en liriese beeld van Fischer en sy leefwêreld.
Francois Loots het naby Prieska in die Noord-Kaap grootgeword. Hy studeer Engels, Duits en Sielkunde aan die Universiteit van Kaapstad en Unisa en werk in die onderwys, landelike ontwikkeling en in die gedrukte media. Hy is die skrywer van drie romans: Nagvoëls, Lente in Beijing en Die jakkalsdans. Nadat hy in die buiteland woonagtig was, woon en werk hy tans in Kaapstad.